Լակիերների երկրորդ տուն (Տագանրոգ)

Լակիերների երկրորդ տուն (), պատմության և ճարտարապետության հուշարձան Ռուսաստանի Ռոստովի մարզի Տագանրոգ քաղաքում։ Գտնվում է Հունական փողոց, 44 հասցեում։

Պատմություն 
XIX դարի սկզբին և կեսերին Տագանրոգի Հունական փողոցի երկու տները` թիվ 42-ն ու թիվ 44-ը, որոնք կառուցված էին աղյուսային ոճով, Իվան Անդրեևիչ Վարվացիի սեփականությունն էին, այնուհետև պատկանել են նրա ժառանգներին։ 1906-1910 թվականներին թիվ 44 տունը եղել Ալեքսանդրա Պոպուդովայի և Ելենա Լակիերի սեփականությունը։

Այս տնատիրության հետ է կապված տագանրոգցի մի քանի ընտանիքների կյանքի պատմությունը։

1836 թվականին տան սեփականատեր, կոլեգիալ խորհրդական, Ռոստովի նահանգի ազնվականության առաջնորդ Մարկ Նիկոլաևիչ Վարվացին ամուսնացել է տիտուլյար խորհրդականի դուստր Սոֆյա Դմիտրիևնա Ալֆերակիի հետ։ Վարվացիների ընտանիքն ունեցել է երկու դուստր` Ալեքսանդրա և Ելենա։ Ալեքսանդրան ամուսնացել է հունական թագավորի պալատական Պոպուդովի հետ, իսկ Ելենան դարձել է «Ռուսական հերալդիկայի» հեղինակ Ալեքսանդր Բորիսովիչ Լակիերի կինը։ Այդ գիրքը լույս է տեսել 1854 թվականին, և նրա հեղինակն այս աշխատության համար արժանացել է Դեմիդովյան մրցանակի։

Ալեքսանդր Լակիերը մահացել է 1870 թվականին, իսկ նրա կինը` Ելենան` 1915 թվականին։ Ալեքսանդր ու Ելենա Լակիերներն ունեցել են հինգ երեխա. որդիները` Մարկ, Իվան, և դուստրերը՝ Սոֆյա, Ալեքսանդրա և Ելենա (ըստ մեկ այլ տարբերակի` Մարիա)։

1892 թվականին այդ տանը գործել է Ի. Յ. Ֆիվիչի կարի արհեստանոցը։ Խորհրդային տարիներին այստեղ էր գտնվում «Տոպոլյոկ» մանկապարտեզը։ Ներկայումս շենքը զբաղեցնում է դատախազությունը։

Նկարագրություն 
Հունական փողոց, տուն 44 շենքը ձևավորված է ավելի համեստ, քան Լակիերների թիվ 42 տունը։ Այս շենքի ճարտարապետական կոմպոզիցիան համաչափ է, նրա դասական ոճը խախտվում է քիվի վերևի ատտիկոսի կորաձև տարրերով։ Տունն ունի ցածր առաջին հարկ, քառալանջ տանիք, միջհարկային քիվ, ճակատին` ութ պատուհան։ Ճակատի ճարտարապետական ձևավորումը բաղկացած է առաջին հարկի համատարած լուսամուտագոգից, միջհարկային գոտուց, պսակող քիվից և կոպտատաշ քարով շարված անկյունային թիակներից։ Պատուհանների ուղղանկյուն բացվածքները եզրակալված չեն։

Շենքը մշակութային ժառանգության տարածաշրջանային նշանակության օբյեկտ է` համաձայն 1992 թվականի նոյեմբերի 18-ի թիվ 301 որոշման։

Ծանոթագրություններ 

Տագանրոգի շենքեր և կառույցներ
1830-ականների հիմնադրումներ
Տագանրոգի տեսարժան վայրեր